1.

Imediat după confirmarea unui caz de febră aftoasă la animale sălbatice din speciile predispuse la febra aftoasă, autoritatea competentă a unui stat membru ia imediat, pentru a frâna propagarea bolii, următoarele măsuri: (a) notifică apariția unui caz primar în conformitate cu anexa II; (b) creează un grup de experți care cuprinde veterinari, vânători, biologi și epidemiologi specialiști în domeniul faunei sălbatice. Grupul de experți asistă autoritatea competentă în îndeplinirea următoarelor atribuții: (i) studierea situației epidemiologice și delimitarea zonei infectate în conformitate cu dispozițiile prevăzute la partea B punctul 4 litera (b); (ii) stabilirea măsurilor adecvate care trebuie aplicate în zona infectată pe lângă măsurile prevăzute la literele (c) și (d); aceste măsuri pot include suspendarea vânătorii și interzicerea hrănirii animalelor sălbatice; (iii) pregătirea unui plan de eradicare care urmează să fie prezentat Comisiei în conformitate cu partea B; (iv) realizarea unor controale destinate verificării eficienței măsurilor adoptate în vederea eradicării febrei aftoase în zona infectată; (c) pune imediat sub supraveghere oficială exploatațiile care dețin animale din speciile predispuse la febra aftoasă din zona infectată delimitată și dispun în special: (i) efectuarea unui recensământ oficial al tuturor speciilor și categoriilor de animale din speciile predispuse la febra aftoasă care se găsesc în toate exploatațiile; recensământul este actualizat de proprietar. Informațiile din cadrul recensământului sunt prezentate la cerere și pot fi verificate la fiecare inspecție. Cu toate acestea, în cazul exploatațiilor în aer liber, primul recensământ efectuat se poate realiza pe baza unei estimări; (ii) ca toate animalele din speciile predispuse la febra aftoasă care se află în exploatațiile situate în zona infectată să fie ținute în locațiile în care sunt deținute sau în alte locații în care pot fi izolate de animale sălbatice, care nu trebuie să aibă acces la nici un produs susceptibil de a intra ulterior în contact cu animalele din speciile predispuse la febra aftoasă care se află în exploatații; (iii) ca nici un animal dintr-o specie predispusă la febra aftoasă să nu intre în exploatație și să nu părăsească exploatația decât dacă este autorizat în acest sens de autoritatea competentă, ținând seama de situația epidemiologică; (iv) folosirea de mijloace adecvate de dezinfectare la intrările și la ieșirile din clădirile sau din locațiile în care sunt adăpostite animale din speciile predispuse la febra aftoasă, precum și la intrările și la ieșirile din exploatație; (v) aplicarea unor măsuri adecvate de igienă de către toate persoanele care intră în contact cu animale sălbatice pentru a reduce riscul de propagare a virusului febrei aftoase, inclusiv o eventuală interzicere temporară a accesului persoanelor care au intrat în contact cu animale sălbatice într-o exploatație care deține animale din speciile predispuse la febra aftoasă; (vi) ca toate animalele moarte sau bolnave din speciile predispuse la febra aftoasă care prezintă simptome ale febrei aftoase și se află în exploatație să fie supuse unui test de depistare a febrei aftoase; (vii) ca nici un animal sălbatic, sacrificat sau găsit mort, și nici un material sau echipament care poate fi contaminat cu virusul febrei aftoase să nu fie introdus într-o exploatație în care sunt deținute animale din speciile predispuse la febra aftoasă; (viii) ca animalele din speciile predispuse la febra aftoasă, materialul seminal, embrionii sau ovulele acestora să nu părăsească zona infectată în scopul comerțului intracomunitar; (d) procedează astfel încât toate animalele sălbatice sacrificate cu ajutorul armelor de foc sau găsite moarte în zona infectată să fie inspectate de un medic veterinar oficial și supuse unui examen de depistare a febrei aftoase în vederea infirmării sau a confirmării oficiale a prezenței febrei aftoase în conformitate cu definiția focarului din anexa I. Carcasele tuturor animalelor sălbatice depistate ca pozitive în privința febrei aftoase sunt prelucrate sub control oficial. Dacă rezultatul examenului este negativ în privința febrei aftoase, statele membre aplică măsurile prevăzute la articolul 11 alineatul (2) din Directiva 92/45/CEE. Părțile care nu sunt destinate consumului uman sunt prelucrate sub control oficial; (e) adoptă măsuri prin care tulpinile de virus al febrei aftoase să fie supuse procedurii de laborator necesare pentru identificarea tipului genetic al virusului și a caracteristicii antigenice a acestuia față de sușele de vaccin existente.